P6_TA(2007)0217

Правата на човека в Сирия

Резолюция на Европейския парламент от 24 май 2007 г. за Сирия

Европейският парламент,

- като взе предвид Всеобщата декларация на ООН за правата на човека от 1948 г.,

- като взе предвид член 11, параграф 1 от Договора за Европейски съюз, който определя утвърждаването на правата на човека като цел на Общата външна политика и политиката за сигурност, и член 177 от Договора за създаване на Европейската общност,

- като взе предвид своите предишни резолюции относно Сирия и Близкия Изток и своята резолюция от 26 октомври 2006 г., съдържаща препоръка до Съвета относно сключването на Евро-Средиземноморско споразумение за асоцииране между Европейската общност и нейните държави-членки, от една страна, и Сирийската арабска република, от друга [1],

- като взе предвид декларацията на Председателството на ЕС от 14 май 2007 г. относно осъждането на Michel Kilo (интелектуалец), и Mahmoud Issa (политически активист) в Сирия,

- като взе предвид Международния пакт за граждански и политически права, ратифициран от Сирия на 21 април 1969 г.,

- като взе предвид член 115, параграф 5 от своя правилник,

A. като има предвид, че зачитането на правата на човека е съществен елемент на Евро-Средиземноморското партньорство, изразено в Споразумението за сътрудничество между ЕС и Сирия, както и Евро-Средиземноморското споразумение за асоцииране между Европейската общност и нейните държави-членки, от една страна, и Сирийската арабска република, от друга, което предстои да бъде финализирано;

Б. като има предвид, че Европейският парламент и неговият председател вече на няколко пъти направиха постъпки за освобождаването на задържани в сирийските затвори правозащитници, политици и парламентаристи;

В. като има предвид, че Michel Kilo, писател и непримирим борец за демокрация, който бе арестуван на 14 май 2006 г. поради изразената от него позиция в декларацията за отношенията между Бейрут и Дамаск (т.нар. "декларация Бейрут-Дамаск"), както и Mahmoud Issa бяха осъдени на 13 май 2007 г. на три години затвор;

Г. като има предвид, че Suleiman Al-Shamar, изявен член на Националната демократична общност, и Khalil Hussein, председател на службата за връзки с обществеността на движението Kurd Future Trend, бяха осъдени на десет години затвор за "подриване на националната етика" и "заговор с чужда страна";

Д. като има предвид, че Faek El Mir и Aref Dalila, членове на различни правозащитни организации в Сирия, вече шеста година са изолирани в отделни килии;

Е. като има предвид, че сирийските сили за сигурност арестуваха на 8 ноември 2005 г. Kamal al-Labwani, лекар и съосновател на Либералното демократично обединение, при завръщането му от пътуване в Европа, Съединените щати и Египет и го осъдиха на дванадесет години затвор с полагане на тежък труд, по обвинения от политически характер;

Ж. като има предвид, че Anwar Al Bunni, основател на Сирийската организация за правата на човека и адвокат в областта на правата на човека, бе арестуван на улицата в Дамаск през 2006 г., в момент, когато той се готвеше да заеме поста на директор на център за правата на човека, чието създаване бе финансирано от Европейския съюз, и впоследствие той бе осъден на пет години затвор за "разпространяване на невярна и накърняваща държавните интереси информация";

1. Изразява дълбокото си безпокойство относно неотдавнашните присъди, произнесени срещу политически затворници и правозащитници в Сирия, които засягат всички политически течения в опозицията;

2. Изразява дълбокото си безпокойство по повод наложените ограничения и повдигнатите обвинения срещу Mahmoud Issa, Fayek El Mir, Aref Dalila, Kamal al Labwani, Anwar Al Bunni, Michel Kilo, SuleimanAl-Shamar и Khalil Hussein, във връзка с упражняването от тях на демократичните им права и участието им в мирни дейности;

3. Приканва сирийските власти да съблюдават стриктно международното право в областта на правата на човека и по-специално Международния пакт за граждански и политически права, както и Конвенцията против изтезанията и други форми на жестоко, нечовешко или унизително отнасяне или наказание, ратифицирани от Сирия съответно през 1969 г. и 2004 г.;

4. Призовава Сирия да зачита свободата на мнение и правото на справедлив съдебен процес;

5. Приканва настоятелно сирийските власти да вземат предвид изразените от Комитета на ООН по правата на човека безпокойства и да гарантират, че

а) горепосочените задържани лица са обект на добро отношение и не са подложени на мъчения или други форми на малтретиране,

б) задържаните или излежаващи наказания в затвора лица имат бърз и редовен достъп до своите адвокати, лекари и роднини;

6. Призовава настоятелно съответните сирийски органи на отменят горепосочените присъди, свалят повдигнатите от Военния съд в Дамаск обвинения и да освободят горепосочените лица, изпратени в затвора поради техните убеждения и всички политически затворници;

7. Призовава за отмяна на извънредното положение в Сирия, което беше въведено преди повече от 40 години;

8. Призовава по-специално институциите на Общността и държавите-членки да окажат цялата необходима подкрепа на дейците на сирийското гражданско общество чрез Европейския инструмент за съседство и партньорство и новоприетия Европейски инструмент за демокрация и права на човека, включително чрез незабавно прилагане на т.нар. "ad hoc" мерки, насочени към правозащитници ;

9. Приканва Сирия, която би могла да играе важна роля за утвърждаването на мира в региона, да подобри състоянието на правата на човека и свободата на изразяване в страната, както и да ги насърчава;

10. Призовава Сирия да подкрепи учредяването на наказателен трибунал с международен характер след приключване на разследването, провеждано в Ливан от съдията Brammertz, член на Международната независима сомисия на ООН;

11. Възлага на своя председател да предаде настоящата резолюция на Съвета, Комисията, както и на правителството и парламента на Сирийската арабска република.

[1] Приети текстове, P6_TA(2006)0459.

--------------------------------------------------